**Lansio cronfa gwerth £4m i achub ac ailadeiladu chwaraeon cymunedol**    
  
Gall clybiau chwaraeon ar lawr gwlad yn **(nodwch enw’r awdurdod lleol)** wneud cais am gronfa newydd i’w helpu i oroesi pandemig Covid-19 a pharatoi ar gyfer ailddechrau cynnal gweithgareddau yn ddiogel.

Mae Chwaraeon Cymru wedi lansio ‘Cronfa Cymru Actif’ sy’n werth £4m ac sy’n bosib diolch i Lywodraeth Cymru ac arian sydd wedi cael diben newydd gan y Loteri Genedlaethol.

Yn ystod y deufis diwethaf, mae mwy na £600,000 o bunnoedd o gyllid argyfwng wedi cael ei ddyfarnu eisoes gan Chwaraeon Cymru i helpu mwy na 300 o glybiau oedd mewn perygl ariannol ar unwaith.   
  
Nawr, diolch i Gronfa Cymru Actif, gall mwy fyth o glybiau a sefydliadau cymunedol ddiogelu eu dyfodol drwy wneud cais am grant sydd rhwng £300 a £50,000. Gellir gwneud ceisiadau ar-lein yn www.sport.wales/beactivewalesfund.  
  
Efallai y bydd clybiau a sefydliadau chwaraeon ar lawr gwlad sy’n wynebu risg o ddod i ben oherwydd argyfwng Covid-19 angen cyllid i helpu gyda thalu rhent, costau cyfleustodau, yswiriant neu unrhyw gostau sefydlog sydd ganddynt ar gyfer llogi cyfleusterau neu offer.     
  
Mae Cyrff Rheoli Chwaraeon Cenedlaethol yn darparu cyfarwyddyd llawn bob tro mae Llywodraeth Cymru yn rhoi’r golau gwyrdd i wahanol ffurfiau ar weithgarwch ailddechrau, a bydd Cronfa Cymru Actif yn helpu clybiau i wneud unrhyw addasiadau gofynnol fel bod y gweithgareddau’n ddiogel. Er enghraifft, mae systemau un ffordd, diheintydd dwylo, platfformau archebu ar-lein ac arwyddion iechyd a diogelwch yn gyffredin nawr mewn clybiau golff sydd wedi ailagor.

Dywedodd Prif Weithredwr Chwaraeon Cymru Sarah Powell: “Rydyn ni’n gwneud pob ymdrech i helpu chwaraeon ar lawr gwlad i oroesi’r argyfwng presennol. Bydd Cronfa Cymru Actif yn diogelu clybiau a sefydliadau cymunedol ac yn eu helpu i baratoi ar gyfer gweithredu chwaraeon ochr yn ochr â Covid-19. Mae ein clybiau a’n grwpiau ni’n hanfodol i gadw pobl Cymru yn actif. Heb ddal eu tir, neu os na fydd posib iddyn nhw ailagor yn ddiogel, fe allwn ni ddisgwyl argyfwng arall – sef anweithgarwch a salwch pobl. ’Allwn ni ddim gadael i hynny ddigwydd.”  
  
Dywedodd y Dirprwy Weinidog ar gyfer Diwylliant, Chwaraeon a Thwristiaeth, Yr Arglwydd Elis-Thomas: “Wrth i fwy a mwy o weithgareddau ddychwelyd fesul cam, bydd y cyllid hwn yn chwarae rhan hanfodol mewn helpu i uno ein cymunedau ni unwaith eto drwy chwaraeon a gweithgarwch corfforol. Bydd ein clybiau a’n sefydliadau chwaraeon cymunedol ar lawr gwlad yn chwarae rhan enfawr mewn gofalu am iechyd corfforol a meddyliol y genedl wrth i ni adfer o’r cyfnod yma. Wrth gwrs, wrth ddychwelyd at weithgarwch, bydd pethau’n edrych yn wahanol, a bydd angen camau bychain wrth i ni ddod yn ôl yn raddol at ryw fath o normalrwydd.”  
  
**(Awgrym ar gyfer dyfyniad gan awdurdod lleol)**: “Mae gennym ni dreftadaeth chwaraeon falch yn **(nodwch ardal yr awdurdod lleol)** gyda nifer fawr o glybiau a sefydliadau chwaraeon yn gwneud cymaint i helpu ein cymunedau ni i fod yn actif. Bydd y cyllid newydd yma’n hanfodol i helpu’r clybiau a’r sefydliadau hynny nid yn unig i ddal eu tir, ond hefyd ailadeiladu ar gyfer pan mae’n ddiogel i weithgareddau ailddechrau.   
  
“Mae ymchwil a gynhaliwyd gan Chwaraeon Cymru yn awgrymu bod y bwlch anghydraddoldeb o ran cymryd rhan mewn chwaraeon wedi ehangu yn ystod y cyfyngiadau symud, yn fwyaf nodedig ymhlith pobl ifanc sy’n byw mewn ardaloedd difreintiedig. Dydyn ni ddim eisiau i’r duedd bryderus yma ddod yn arferiad, felly byddwn yn gwneud popeth o fewn ein gallu i chwarae ein rhan mewn sicrhau bod Cronfa Cymru Actif yn cyrraedd y cymunedau sydd ei hangen fwyaf.”   
  
Gan dynnu sylw at bwysigrwydd cefnogaeth y Loteri Genedlaethol i gymunedau ledled Cymru, gan gynnwys y sector chwaraeon, dywedodd John Rose, Cadeirydd Fforwm y Loteri Genedlaethol yng Nghymru: “Mae dosbarthwyr cyllid y Loteri Genedlaethol yng Nghymru’n eithriadol ymwybodol o’r effaith ddigynsail mae Covid-19 yn ei chael ar draws y cymunedau rydyn ni’n eu cefnogi. Rydyn ni wedi rhyfeddu at sut mae grwpiau cymunedol o bob math wedi tynnu at ei gilydd er mwyn helpu yn eu cymunedau.

“Fel cyllidwyr, rydyn ni’n gweithio’n ddiflino i gefnogi’r prosiectau rydyn ni’n eu cyllido ac i liniaru’r effeithiau cystal â phosib yn ystod y cyfnod anodd yma. Rydyn ni eisiau sicrhau ein cymunedau ni ein bod ni dal yma, yn dal i wneud dyfarniadau ac fe hoffem ddiolch i chwaraewyr y Loteri Genedlaethol am eu cefnogaeth barhaus, sy’n galluogi i ni sicrhau bod cyllid ar gael i bobl a chymunedau sydd wedi cael eu heffeithio gan y pandemig.”  
   
Mae gwybodaeth lawn am Gronfa Cymru Actif, gan gynnwys manylion am sut i ymgeisio, ar gael yn www.sport.wales/beactivewalesfund